CELEX: 52017PC0724
Language: el
Date: 2017-12-01
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ με την οποία επιτρέπεται στη Σουηδία να εφαρμόσει μειωμένους συντελεστές ειδικού φόρου κατανάλωσης για την ηλεκτρική ενέργεια που καταναλώνεται από νοικοκυριά και επιχειρήσεις του τομέα των υπηρεσιών που βρίσκονται σε ορισμένες περιοχές στη Βόρεια Σουηδία σύμφωνα με το άρθρο 19 της οδηγίας 2003/96/ΕΚ

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,1.12.2017
            COM(2017) 724 final
            2017/0320(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία επιτρέπεται στη Σουηδία να εφαρμόσει μειωμένους συντελεστές ειδικού φόρου κατανάλωσης για την ηλεκτρική ενέργεια που καταναλώνεται από νοικοκυριά και επιχειρήσεις του τομέα των υπηρεσιών που βρίσκονται σε ορισμένες περιοχές στη Βόρεια Σουηδία σύμφωνα με το άρθρο 19 της οδηγίας 2003/96/ΕΚ
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               1.1.Αιτιολόγηση και στόχοι της πρότασης
            
            
               Η φορολόγηση των ενεργειακών προϊόντων και της ηλεκτρικής ενέργειας στην Ένωση διέπεται από την οδηγία 2003/96/ΕΚ του Συμβουλίου
                  1
                (εφεξής «οδηγία για τη φορολογία της ενέργειας» ή η «οδηγία»).
            
            
               Σύμφωνα με το άρθρο 19 παράγραφος 1 της οδηγίας, εκτός από τις διατάξεις που θεσπίζονται ειδικότερα στα άρθρα 5, 15 και 17, το Συμβούλιο αποφασίζοντας ομόφωνα έπειτα από πρόταση της Επιτροπής μπορεί να επιτρέψει σε ένα κράτος μέλος να θεσπίσει περαιτέρω απαλλαγές ή μειώσεις του επιπέδου φορολογίας για λόγους ειδικής πολιτικής.
            
            
               Στόχος της παρούσας πρότασης είναι να επιτραπεί στη Σουηδία να εφαρμόσει, εντός των καθοριζόμενων ορίων, μειωμένο συντελεστή ειδικού φόρου κατανάλωσης στην ηλεκτρική ενέργεια που καταναλώνεται από τα νοικοκυριά και τις επιχειρήσεις του τομέα των υπηρεσιών σε ορισμένες περιοχές στη Βόρεια Σουηδία. Στόχος αυτού του μέτρου είναι να αντισταθμίσει το υψηλότερο κόστος θέρμανσης στις εν λόγω περιοχές, που οφείλεται στις ειδικές κλιματικές συνθήκες της περιοχής. 
            
            
               Το άρθρο 19 παράγραφος 1 της οδηγίας προβλέπει ότι το Συμβούλιο μπορεί, αποφασίζοντας ομόφωνα κατόπιν πρότασης της Επιτροπής, να επιτρέψει σε οιοδήποτε κράτος μέλος να θεσπίσει περαιτέρω απαλλαγές ή μειώσεις του επιπέδου φορολογίας για λόγους ειδικής πολιτικής.
            
            
               Με την απόφαση 2012/47/ΕΕ του Συμβουλίου επιτρέπεται στη Σουηδία να εφαρμόσει μειωμένο συντελεστή ειδικού φόρου κατανάλωσης στην ηλεκτρική ενέργεια που καταναλώνουν τα νοικοκυριά και οι επιχειρήσεις του τομέα των υπηρεσιών που βρίσκονται σε ορισμένους δήμους οι οποίοι απαριθμούνται στο παράρτημα της απόφασης. Η μείωση του φόρου πρέπει να είναι ανάλογη με το επιπλέον κόστος θέρμανσης που οφείλεται στη βόρεια γεωγραφική θέση των περιοχών αυτών, σε σύγκριση με τις υπόλοιπες περιοχές της Σουηδίας, και ο μειωμένος συντελεστής πρέπει να συνάδει με τις απαιτήσεις της οδηγίας 2003/96/ΕΚ, και ιδίως τα ελάχιστα επίπεδα φορολογίας που προβλέπονται στο άρθρο 10 της εν λόγω οδηγίας. Η άδεια αυτή λήγει στις 31 Δεκεμβρίου 2017.
            
            
               Με επιστολή της 10ης Μαΐου 2017, σύμφωνα με το άρθρο 19 της οδηγίας, οι σουηδικές αρχές ενημέρωσαν την Επιτροπή ότι προτίθενται να συνεχίσουν να εφαρμόζουν αυτόν τον μειωμένο συντελεστή ειδικού φόρου κατανάλωσης. Η μείωση δεν υπερβαίνει τις 96 SEK ανά MWh, ή κατά προσέγγιση 10 EUR
                  2
                ανά MWh. Η Σουηδία έχει ζητήσει να επιτραπεί η μείωση για διάστημα έξι ετών, δηλ. έως τις 31 Δεκεμβρίου 2023, το οποίο αποτελεί το μέγιστο χρονικό διάστημα που αναφέρεται στο άρθρο 19 παράγραφος 2 της οδηγίας.
            
            
               Η Σουηδία υπέβαλε συμπληρωματικές πληροφορίες και διευκρινίσεις την 1η Σεπτεμβρίου 2017.
            
            
               Η Σουηδία αιτιολογεί το μέτρο με βάση στόχους περιβαλλοντικής πολιτικής, καθώς και στόχους περιφερειακής πολιτικής και πολιτικής συνοχής. Η Σουηδία υπογραμμίζει το γεγονός ότι οι εθνικοί συντελεστές ειδικού φόρου κατανάλωσης επί της ηλεκτρικής ενέργειας υπερβαίνουν σημαντικά τα ελάχιστα επίπεδα φορολογίας που προβλέπονται στην οδηγία 2003/96/ΕΚ και ότι, συνεπώς, μέσω του φορολογικού συστήματος σε εθνικό επίπεδο θεσπίζονται ισχυρότερα κίνητρα για την ενεργειακή απόδοση σε σύγκριση με ό,τι απαιτείται βάσει των ελάχιστων συντελεστών της ΕΕ. Ωστόσο, οι σουηδικές αρχές είναι της γνώμης ότι το συγκεκριμένο υψηλό γενικό επίπεδο φορολογίας μπορεί να διατηρηθεί μόνο αν παρασχεθεί μείωση του φόρου στις βόρειες περιοχές, οι οποίες βρίσκονται σε ανταγωνιστικά μειονεκτική θέση λόγω των κλιματικών συνθηκών. Την ίδια στιγμή, το μέτρο θα μετριάσει τις διαφορές στο κόστος της θέρμανσης μεταξύ των διαφόρων τμημάτων της χώρας, συμβάλλοντας έτσι στην επίτευξη των στόχων της περιφερειακής πολιτικής και της πολιτικής συνοχής της ΕΕ.
            
            
               Όσον αφορά τη φύση του μειονεκτήματος που προκαλείται από τις κλιματικές διαφορές, οι σουηδικές αρχές επανέλαβαν τη δήλωση που είχαν διατυπώσει σε προηγούμενα αιτήματα, ότι το κόστος θέρμανσης είναι, κατά μέσο όρο, κατά 30 % υψηλότερο στις βόρειες περιοχές, διότι η περίοδος θέρμανσης στις εν λόγω περιοχές είναι μεγαλύτερη. 
            
            
               Η απώλεια εσόδων που θα προκύψει από τη μείωση κατά 96 SEK ανά MWh εκτιμάται ότι θα ανέλθει σε 710 εκατ. SEK ετησίως, ή 74 εκατ. EUR.
            
            
               (1)Εφαρμογή του μέτρου
            
            
               Το μέτρο χορηγείται υπό μορφή μειωμένου συντελεστή ειδικού φόρου κατανάλωσης για την ηλεκτρική ενέργεια. Ο μειωμένος αυτός συντελεστής εφαρμόζεται άμεσα κατά την είσπραξη του φόρου. 
            
            
               Πεδίο εφαρμογής
            
            
               Όπως έχουν δηλώσει οι σουηδικές αρχές, η γεωγραφική διαφοροποίηση καθιερώθηκε με βάση αντικειμενικά δεδομένα σχετικά με τις μέσες θερμοκρασίες κατά την περίοδο θέρμανσης. Σε αυτή τη βάση, εφαρμόζεται μειωμένος συντελεστής ειδικού φόρου κατανάλωσης για την ηλεκτρική ενέργεια σε όλους τους δήμους των κομητειών Norrbotten, Västerbotten και Jämtland και στους δήμους Sollefteå, Ånge, Örnsköldsvik, (στην κομητεία Västernorrland), Ljusdal (στην κομητεία Gävleborg), Malung-Sälen, Mora, Orsa, Älvdalen (στην κομητεία Dalarna) και Torsby (στην κομητεία Värmland). Το μέτρο περιορίζεται σε νοικοκυριά και επιχειρήσεις του τομέα των υπηρεσιών, για τις οποίες θα εφαρμοζόταν ο κανονικός συντελεστής ειδικού φόρου κατανάλωσης για την ηλεκτρική ενέργεια, ύψους 325 SEK, ή 33,83 EUR, ανά MWh. Επειδή η ηλεκτρική ενέργεια που καταναλώνεται από τη μεταποιητική βιομηχανία φορολογείται σε κάθε περίπτωση με χαμηλότερο συντελεστή, ύψους 0,50 EUR (5 SEK) ανά MWh, το εν λόγω μέτρο δεν επηρεάζει επιχειρήσεις από τον συγκεκριμένο κλάδο.
            
            
               
                  Το μέτρο διασφαλίζει στις ομάδες καταναλωτών ηλεκτρικής ενέργειας σε αυτές τις περιοχές της χώρας τους ίδιους όρους με εκείνους που ισχύουν για τις ίδιες ομάδες καταναλωτών στη Νότια Σουηδία.
               
            
            
               (2)Επιχειρήματα των σουηδικών αρχών σχετικά με τον αντίκτυπο του μέτρου στην εσωτερική αγορά
            
         
         
            
               Οι σουηδικές αρχές δεν θεωρούν ότι το μέτρο θα επηρεάσει την εύρυθμη λειτουργία της εσωτερικής αγοράς. Θεωρούν ότι, μολονότι το μέτρο ενδέχεται να έχει επιπτώσεις στις συναλλαγές μεταξύ των κρατών μελών, με τη μείωση του κόστους για τις επιχειρήσεις του τομέα των υπηρεσιών σε ορισμένες περιοχές στη Βόρεια Σουηδία, οι επιπτώσεις αυτές θα είναι περιορισμένες, διότι οι περισσότερες επιχειρήσεις στον τομέα των υπηρεσιών δραστηριοποιούνται συνήθως εντός περιορισμένης γεωγραφικής περιοχής.
            
            
               
            
               (3)Ισχύουσες διατάξεις στον τομέα της πρότασης
            
            
               Οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας.
            
            
            
               1.2.Συνοχή με ισχύουσες διατάξεις στον τομέα πολιτικής
            
            
               (1)Λόγοι ειδικής πολιτικής
            
            
               Το άρθρο 19 παράγραφος 1 πρώτο εδάφιο της οδηγίας αναφέρει τα ακόλουθα: 
            
            
               Εκτός από τις διατάξεις που περιλαμβάνονται στα προηγούμενα άρθρα και ειδικότερα στα άρθρα 5, 15 και 17, το Συμβούλιο αποφασίζοντας ομόφωνα μετά από πρόταση της Επιτροπής μπορεί να επιτρέψει σε ένα κράτος μέλος να θεσπίσει περαιτέρω απαλλαγές ή μειώσεις για λόγους ειδικής πολιτικής.
            
            
               Το μέτρο που προβλέπεται από τη Σουηδία συνίσταται στη μείωση του ειδικού φόρου κατανάλωσης για την ηλεκτρική ενέργεια που καταναλώνεται από νοικοκυριά και επιχειρήσεις του τομέα των υπηρεσιών σε ορισμένες περιοχές στη Βόρεια Σουηδία. Οι σουηδικές αρχές τονίζουν δύο στόχους του μέτρου. Πρώτον, υποστηρίζουν ότι ο μειωμένος συντελεστής ειδικού φόρου κατανάλωσης έχει έμμεση θετική επίδραση στο περιβάλλον, διότι επιτρέπει στη Σουηδία να εφαρμόσει υψηλότερο φορολογικό συντελεστή στην υπόλοιπη χώρα, ο οποίος διαφορετικά θα έπρεπε να μειωθεί λόγω της ειδικής περίπτωσης της Βόρειας Σουηδίας. Αναφορικά με το σημείο αυτό, η Επιτροπή επισημαίνει ότι οι ίδιες οι απαιτήσεις της περιβαλλοντικής προστασίας αποτελούν ήδη αναπόσπαστο μέρος της οδηγίας 2003/96/ΕΚ
                  3
                και δεν είναι επομένως δυνατό να θεωρηθούν καθαυτές ως λόγοι ειδικής πολιτικής. Ωστόσο, η οδηγία δεν παρέχει, εν γένει, τη δυνατότητα αντιμετώπισης των ειδικών αναγκών περιοχών με εξαιρετικά ιδιάζουσες κλιματικές συνθήκες. Συνεπώς, σε αυτό το πλαίσιο, μπορεί να θεωρηθεί ότι συνιστά λόγο ειδικής πολιτικής ο στόχος της συμβολής στη διατήρηση ενός σχετικά υψηλού επιπέδου φορολογίας με την αποφυγή, μέσω της επιβολής μειωμένου συντελεστή, της υπερβολικής επιβάρυνσης η οποία θα προέκυπτε διαφορετικά σε περιοχές που υπόκεινται στις συνθήκες αυτές.
            
            
               Δεύτερον, οι σουηδικές αρχές υποστηρίζουν ότι η μείωση μειώνει τη διαφορά μεταξύ του συνολικού κόστους της θέρμανσης για τους καταναλωτές σε ορισμένες περιοχές στη Βόρεια Σουηδία και του κόστους που επιβαρύνει τους καταναλωτές σε άλλες περιοχές της χώρας και, επομένως, επιδιώκονται στόχοι περιφερειακής πολιτικής και πολιτικής συνοχής. 
            
            
               Με βάση το ίδιο σκεπτικό, επίσης, η αιτούμενη άδεια μπορεί να θεωρηθεί ότι στηρίζεται σε λόγους ειδικής πολιτικής.
            
            
               1.3.Συνοχή με άλλες πολιτικές της Ένωσης
            
            
               Ο κανονικός συντελεστής ειδικού φόρου κατανάλωσης για την ηλεκτρική ενέργεια που εφαρμόζεται στα νοικοκυριά και τις επιχειρήσεις του τομέα των υπηρεσιών στη Σουηδία ανέρχεται σε 325 SEK, ή 33,83 EUR, ανά MWh
                  4
               . Με την προτεινόμενη μείωση, ο εφαρμοστέος συντελεστής σε ορισμένες περιοχές στη Βόρεια Σουηδία ισούται με τουλάχιστον 229 SEK ανά MWh, ή 26,13 EUR ανά MWh. Δεδομένου ότι τα επίπεδα φορολογίας της ηλεκτρικής ενέργειας είναι σαφώς ανώτερα από τα ελάχιστα επίπεδα τόσο στη Βόρεια Σουηδία όσο και στις υπόλοιπες περιοχές της χώρας, γίνεται εύλογα παραδεκτό ότι η εν λόγω μείωση του φόρου συμβάλλει όντως έμμεσα στην επίτευξη υψηλότερου συνολικού επιπέδου προστασίας του περιβάλλοντος με τον τρόπο που περιγράφεται από τις σουηδικές αρχές.
            
            
               Στο πλαίσιο αυτό, στόχος του μέτρου είναι να αντισταθμιστεί εν μέρει το υψηλότερο κόστος της θέρμανσης στις περιοχές στις οποίες εφαρμόζεται ο μειωμένος συντελεστής ειδικού φόρου κατανάλωσης. Σύμφωνα με τις σουηδικές αρχές, οι κλιματικές συνθήκες στις περιοχές αυτές έχουν ως αποτέλεσμα η κατανάλωση ηλεκτρικής ενέργειας να είναι, κατά μέσο όρο, κατά περίπου 30 % υψηλότερη από ό,τι στην υπόλοιπη χώρα, κυρίως λόγω μεγαλύτερης περιόδου θέρμανσης. 
            
            
               Αναφορικά με το θέμα αυτό, η Επιτροπή παρατηρεί ότι, με βάση τις πρόσφατες τιμές ηλεκτρικής ενέργειας στη Σουηδία, η μείωση των τιμών που συνεπάγεται το προτεινόμενο μέτρο θα ήταν αισθητά χαμηλότερη από 25 % για όλες τις σχετικές ομάδες καταναλωτών. Με βάση τα πιο πρόσφατα στοιχεία για τις τιμές που είναι διαθέσιμα από την Eurostat, η μείωση αυτή κυμαίνεται από 2,7 % έως 7 %, ανάλογα με το επίπεδο κατανάλωσης των νοικοκυριών
                  5
               . 
            
            
               Ως εκ τούτου, το ποσό της απαλλαγής παραμένει χαμηλότερο από το επιπλέον κόστος θέρμανσης στις συγκεκριμένες περιοχές. Συνεπεία αυτού, τα φορολογικά κίνητρα για να είναι αποδοτική η χρήση ενέργειας διατηρούνται σε επίπεδα τουλάχιστον ίσα με εκείνα που επικρατούν στην υπόλοιπη Σουηδία.
            
            
               Το μέτρο είναι συμβατό με τις πολιτικές της Ένωσης για την υγεία, το περιβάλλον, την ενέργεια και τις μεταφορές. 
            
            
               Υπό τις συνθήκες που περιγράφηκαν προηγουμένως, το μέτρο φαίνεται επίσης αποδεκτό υπό το πρίσμα της εύρυθμης λειτουργίας της εσωτερικής αγοράς και της ανάγκης να εξασφαλίζονται συνθήκες θεμιτού ανταγωνισμού. Ιδίως λόγω του απομακρυσμένου χαρακτήρα των περιοχών στις οποίες εφαρμόζεται και του γεγονότος ότι περιορίζεται σε νοικοκυριά και επιχειρήσεις του τομέα των υπηρεσιών, δεν αναμένεται να οδηγήσει σε σημαντικές στρεβλώσεις του ανταγωνισμού ή σε μεταβολές στους τρόπους διεξαγωγής των εμπορικών συναλλαγών μεταξύ κρατών μελών. Τέλος, υπενθυμίζεται ότι για τις εν λόγω περιοχές εφαρμόζεται μείωση φόρου εδώ και τριάντα χρόνια, χωρίς ωστόσο να έχει προκαλέσει οποιαδήποτε προβλήματα, εξ όσων γνωρίζει η Επιτροπή, σε σχέση με την εύρυθμη λειτουργία της εσωτερικής αγοράς ή με άλλους στόχους της πολιτικής της ΕΕ.
            
            
               Μετά τη μείωση που προβλέπεται από τις σουηδικές αρχές, ο συντελεστής ειδικού φόρου κατανάλωσης για την ηλεκτρική ενέργεια στις συγκεκριμένες περιοχές θα εξακολουθήσει να συμμορφώνεται με το ελάχιστο επίπεδο φορολογίας δυνάμει του άρθρου 10 της οδηγίας 2003/96/ΕΚ. Κατά συνέπεια, το μέτρο απαλλάσσεται από την υποχρέωση προηγούμενης κοινοποίησης, υπό την προϋπόθεση ότι πληροί τους όρους που προβλέπονται στο άρθρο 44 του γενικού κανονισμού απαλλαγής κατά κατηγορία (κανονισμός (ΕΕ) αριθ. 651/2014)
                  6
               .
            
         
         
            
               (1)Περίοδος εφαρμογής του μέτρου και εξέλιξη του πλαισίου της ΕΕ για τη φορολόγηση της ενέργειας
            
            
               Η Επιτροπή προτείνει να καθοριστεί περίοδος εφαρμογής ίση με το ανώτατο επιτρεπόμενο όριο που προβλέπεται στην οδηγία 2003/96/ΕΚ, δηλ. έξι έτη. Κατά τα φαινόμενα, η περίοδος αυτή είναι και η ενδεδειγμένη, προκειμένου να παρέχεται βεβαιότητα σε ικανοποιητικό βαθμό στους ενδιαφερόμενους καταναλωτές.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               2.1.Νομική βάση
            
            
               Άρθρο 19 της οδηγίας 2003/96/ΕΚ του Συμβουλίου.
            
            
               2.2.Επικουρικότητα (σε περίπτωση μη αποκλειστικής αρμοδιότητας) 
            
            
               Ο τομέας της έμμεσης φορολογίας, που καλύπτεται από το άρθρο 113 της Συνθήκης για τη λειτουργία της Ευρωπαϊκής Ένωσης, δεν εμπίπτει καθαυτός στην αποκλειστική αρμοδιότητα της ΕΕ, όπως αυτή ορίζεται στο άρθρο 3 της Συνθήκης.
            
            
               
                  Ωστόσο, δυνάμει του άρθρου 19 της οδηγίας 2003/96/ΕΚ, στο Συμβούλιο έχει δοθεί αποκλειστική αρμοδιότητα, σύμφωνα με το παράγωγο δίκαιο, να επιτρέπει σε ένα κράτος μέλος να θεσπίζει περαιτέρω απαλλαγές ή μειώσεις κατά την έννοια της εν λόγω διάταξης. Τα κράτη μέλη δεν μπορούν επομένως να υποκαταστήσουν το Συμβούλιο. Κατά συνέπεια, στην παρούσα εκτελεστική απόφαση δεν έχει εφαρμογή η αρχή της επικουρικότητας.
               
            
            
               2.3.Αναλογικότητα
            
            
               Η πρόταση είναι σύμφωνη με την αρχή της αναλογικότητας. Η μείωση της φορολογίας δεν υπερβαίνει τα αναγκαία όρια για την επίτευξη του συγκεκριμένου στόχου.
            
            
               2.4.Επιλογή του νομικού μέσου
            
            
               Προτεινόμενο μέσο: εκτελεστική απόφαση του Συμβουλίου.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               3.1.Εκ των υστέρων αξιολογήσεις / έλεγχοι καταλληλότητας ισχύουσας νομοθεσίας
            
            
               
                  Το μέτρο δεν απαιτεί την αξιολόγηση της ισχύουσας νομοθεσίας.
               
            
            
               3.2.Διαβουλεύσεις με τα ενδιαφερόμενα μέρη
            
            
               Η πρόταση βασίζεται σε αίτημα που υπέβαλε η Σουηδία και αφορά μόνο το εν λόγω κράτος μέλος.
            
            
               3.3.Συγκέντρωση και χρήση εμπειρογνωσίας
            
            
               Δεν υπήρξε ανάγκη εξωτερικής εμπειρογνωσίας.
            
            
               3.4.Εκτίμηση επιπτώσεων
            
         
         
            
               
                  Η παρούσα πρόταση αφορά τη χορήγηση έγκρισης σε μεμονωμένο κράτος μέλος κατόπιν αιτήματός του και δεν απαιτείται εκτίμηση επιπτώσεων.
               
               
                  Από τις πληροφορίες που διαβιβάστηκαν από τη Σουηδία προκύπτει ότι το μέτρο θα έχει περιορισμένες επιπτώσεις στα φορολογικά έσοδα και ο συντελεστής ειδικού φόρου κατανάλωσης για την ηλεκτρική ενέργεια στη Βόρεια Σουηδία θα εξακολουθήσει να είναι υψηλότερος από το ελάχιστο επίπεδο φορολογίας που καθορίζεται στην οδηγία 2003/96/ΕΚ. Η Σουηδία ευελπιστεί ότι το μέτρο θα έχει θετικές επιπτώσεις στην επίτευξη των στόχων της κοινωνικής της πολιτικής και της πολιτικής συνοχής.
               
            
            
               3.5.Καταλληλότητα του κανονιστικού πλαισίου και απλούστευση
            
            
               
                  Το μέτρο δεν προβλέπει απλούστευση. Προκύπτει από το αίτημα της Σουηδίας και αφορά μόνο το εν λόγω κράτος μέλος.
               
            
            
               3.6.Θεμελιώδη δικαιώματα
            
            
               
                  Το μέτρο δεν έχει επίπτωση στα θεμελιώδη δικαιώματα.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Το μέτρο δεν συνεπάγεται καμία οικονομική και διοικητική επιβάρυνση για την ΕΕ. Συνεπώς, η πρόταση δεν έχει καμία επίπτωση στον προϋπολογισμό της Ένωσης.
            
            
               5.ΛΟΙΠΑ ΣΤΟΙΧΕΙΑ
            
            
               5.1.Αναλυτική επεξήγηση των επιμέρους διατάξεων της πρότασης
            
            
               
                  Άρθρο 1 - Θα επιτραπεί στη Σουηδία να συνεχίσει να εφαρμόζει μειωμένο συντελεστή ειδικού φόρου κατανάλωσης για την ηλεκτρική ενέργεια σε ορισμένες βόρειες περιοχές.  
               
               
                  Το επίπεδο φορολογίας μετά από μειώσεις δεν επιτρέπεται ποτέ να είναι χαμηλότερο από τα ελάχιστα επίπεδα της ΕΕ που καθορίζονται στην οδηγία 2003/96/ΕΚ, ενώ η μείωση θα ισχύσει για όλους τους καταναλωτές ηλεκτρικής ενέργειας που καταβάλλουν τον κανονικό συντελεστή ειδικού φόρου κατανάλωσης στη Βόρεια Σουηδία.
               
               
                  Το μέτρο θα βοηθήσει τις μειονεκτούσες περιοχές να μετριάσουν το υψηλότερο κόστος ηλεκτρικής ενέργειας λόγω του ψυχρού κλίματος. 
               
               
                  Άρθρο 2 – Η αιτούμενη άδεια χορηγείται με ισχύ από την 1η Ιανουαρίου 2018 και για περίοδο έξι ετών, όπως ζητήθηκε από τη Σουηδία.
               
            
            
               2017/0320 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               με την οποία επιτρέπεται στη Σουηδία να εφαρμόσει μειωμένους συντελεστές ειδικού φόρου κατανάλωσης για την ηλεκτρική ενέργεια που καταναλώνεται από νοικοκυριά και επιχειρήσεις του τομέα των υπηρεσιών που βρίσκονται σε ορισμένες περιοχές στη Βόρεια Σουηδία σύμφωνα με το άρθρο 19 της οδηγίας 2003/96/ΕΚ
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
         
         
            
               Έχοντας υπόψη την οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας
                  7
               , και ιδίως το άρθρο 19 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα: 
            
            
               (1)Με την εκτελεστική απόφαση 2012/47/ΕΕ του Συμβουλίου
                  8
                επετράπη στη Σουηδία να εφαρμόσει, έως τις 31 Δεκεμβρίου 2017, μειωμένο συντελεστή ειδικού φόρου κατανάλωσης για την ηλεκτρική ενέργεια που καταναλώνεται από νοικοκυριά και επιχειρήσεις του τομέα των υπηρεσιών σε ορισμένες περιοχές της Βόρειας Σουηδίας, σύμφωνα με το άρθρο 19 της οδηγίας 2003/96/ΕΚ.
            
            
               (2)Με επιστολή της 10ης Μαΐου 2017, η Σουηδία ζήτησε να της επιτραπεί να συνεχίσει να εφαρμόζει μειωμένο συντελεστή ειδικού φόρου κατανάλωσης για την ηλεκτρική ενέργεια που καταναλώνεται από τους ίδιους δικαιούχους, για χρονικό διάστημα έξι επιπλέον ετών, δηλαδή έως τις 31 Δεκεμβρίου 2023. Η μείωση αυτή προβλέπεται να περιοριστεί σε 96 SEK ανά MWh. Με επιστολή της 1ης Σεπτεμβρίου 2017, η Σουηδία διαβίβασε συμπληρωματικές πληροφορίες και διευκρινίσεις.
            
            
               (3)Στις συγκεκριμένες περιοχές, το κόστος θέρμανσης είναι, κατά μέσο όρο, κατά 30 % υψηλότερο σε σχέση με την υπόλοιπη χώρα, λόγω της μεγαλύτερης περιόδου θέρμανσης. Ως εκ τούτου, η μείωση του κόστους της ηλεκτρικής ενέργειας για τα νοικοκυριά και τις επιχειρήσεις του τομέα των υπηρεσιών στις εν λόγω περιοχές μειώνει τη διαφορά μεταξύ του συνολικού κόστους θέρμανσης για τους καταναλωτές στη Βόρεια Σουηδία και του κόστους με το οποίο επιβαρύνονται οι καταναλωτές στην υπόλοιπη χώρα. Επομένως, το μέτρο συμβάλλει στην επίτευξη στόχων περιφερειακής πολιτικής και πολιτικής συνοχής. Η φορολογική μείωση δεν θα πρέπει να υπερβαίνει τα αναγκαία όρια ώστε να αντισταθμίζεται το επιπλέον κόστος θέρμανσης για τα νοικοκυριά και τις επιχειρήσεις του τομέα των υπηρεσιών στη Βόρεια Σουηδία.
            
            
               (4)Οι μειωμένοι συντελεστές της φορολογίας θα είναι υψηλότεροι από τους ελάχιστους συντελεστές που καθορίζονται στο άρθρο 10 της οδηγίας 2003/96/ΕΚ. 
            
            
               (5)Λόγω του απομακρυσμένου χαρακτήρα των περιοχών στις οποίες εφαρμόζεται, του γεγονότος ότι η μείωση δεν θα πρέπει να υπερβαίνει το επιπλέον κόστος θέρμανσης στη Βόρεια Σουηδία και του περιορισμού του μέτρου στα νοικοκυριά και τις επιχειρήσεις του τομέα των υπηρεσιών, το μέτρο δεν αναμένεται να οδηγήσει σε σημαντικές στρεβλώσεις του ανταγωνισμού ή σε μεταβολές στις εμπορικές συναλλαγές μεταξύ κρατών μελών. 
            
            
               (6)Κατά συνέπεια, το μέτρο κρίνεται αποδεκτό από την άποψη της εύρυθμης λειτουργίας της εσωτερικής αγοράς και της ανάγκης να εξασφαλίζονται συνθήκες θεμιτού ανταγωνισμού.  Το μέτρο είναι επίσης συμβατό με τις πολιτικές της Ένωσης για την υγεία, το περιβάλλον, την ενέργεια και τις μεταφορές. 
            
            
               (7)Όπως προκύπτει από το άρθρο 19 παράγραφος 2 της οδηγίας 2003/96/ΕΚ, κάθε έγκριση που χορηγείται δυνάμει του εν λόγω άρθρου πρέπει να είναι αυστηρά περιορισμένη χρονικά. Για να κατοχυρώνεται επαρκής βαθμός βεβαιότητας για τους ενδιαφερόμενους καταναλωτές, η άδεια θα πρέπει να χορηγηθεί για διάστημα έξι ετών.
            
            
               (8)Είναι σημαντικό να εξασφαλισθεί ότι η έγκριση που χορηγήθηκε δυνάμει της απόφασης 2012/47/ΕΕ εξακολουθεί να εφαρμόζεται, προκειμένου να μην δημιουργηθεί κενό μεταξύ της λήξης της ισχύος της εν λόγω απόφασης και της θέσης σε ισχύ της παρούσας απόφασης.
            
            
               (9)Η παρούσα απόφαση δεν θίγει την εφαρμογή των ενωσιακών κανόνων περί κρατικών ενισχύσεων, 
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               1.Επιτρέπεται στη Σουηδία να εφαρμόσει μειωμένο συντελεστή ειδικού φόρου κατανάλωσης για την ηλεκτρική ενέργεια που καταναλώνεται από νοικοκυριά και επιχειρήσεις του τομέα των υπηρεσιών που βρίσκονται στους δήμους οι οποίοι απαριθμούνται στο παράρτημα.
                  
                  Η μείωση από τον κανονικό εθνικό συντελεστή ειδικού φόρου κατανάλωσης για την ηλεκτρική ενέργεια δεν μπορεί να είναι υψηλότερη από ό,τι είναι αναγκαίο για να αντισταθμίζεται το επιπλέον κόστος θέρμανσης που οφείλεται στη βόρεια γεωγραφική θέση, σε σύγκριση με τις υπόλοιπες περιοχές της Σουηδίας, και δεν επιτρέπεται να υπερβαίνει τις 96 SEK ανά MWh.
            
            
               2.Οι μειωμένοι συντελεστές πρέπει να συνάδουν με τις απαιτήσεις της οδηγίας 2003/96/ΕΚ, και ιδίως με τους ελάχιστους συντελεστές που καθορίζονται στο άρθρο 10.
            
            
               Άρθρο 2
            
            
               Η παρούσα απόφαση ισχύει από την 1η Ιανουαρίου 2018 έως τις 31 Δεκεμβρίου 2023.
            
            
               Άρθρο 3
            
            
               Η παρούσα απόφαση απευθύνεται στο Βασίλειο της Σουηδίας.
            
         
         
            
               Βρυξέλλες,
            
            
                  Για το Συμβούλιο
            
            
                  Ο Πρόεδρος
            
         
         
            
                  
                     (1)
                  
                        Οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας, ΕΕ L 283 της 31.10.2003, σ. 51.
               
               
                  
                     (2)
                  
                        Με βάση τη συναλλαγματική ισοτιμία στις 2 Οκτωβρίου 2017 (9,6055 SEK = 1 EUR), βλ. άρθρο 13 παράγραφος 1 της οδηγίας 2003/96/ΕΚ και ΕΕ C 331 της 3.10.2017, σ. 3.
               
               
                  
                     (3)
                  
                        Βλ. ιδίως αιτιολογικές σκέψεις 6 και 7.
               
               
                  
                     (4)
                  
                        Με βάση το άρθρο 5 της οδηγίας 2003/96/ΕΚ, τα κράτη μέλη μπορούν να επιβάλλουν διαφοροποιημένους φορολογικούς συντελεστές μεταξύ επιχειρηματικής και μη επιχειρηματικής χρήσης. Βάσει του άρθρου 11 παράγραφος 4 της οδηγίας 2003/96/ΕΚ, τα κράτη μέλη μπορούν να περιορίζουν το πεδίο εφαρμογής του μειωμένου επιπέδου φορολογίας για επιχειρηματική χρήση. Η Σουηδία, σύμφωνα με τις πληροφορίες που διαβίβασε, περιόρισε το πεδίο εφαρμογής του συντελεστή για την επιχειρηματική χρήση ηλεκτρικής ενέργειας στον μεταποιητικό τομέα. Κατά συνέπεια, ο φορολογικός συντελεστής για τη μη επιχειρηματική χρήση εφαρμόζεται τόσο στα νοικοκυριά όσο και στις επιχειρήσεις του τομέα των υπηρεσιών. Το ελάχιστο επίπεδο φορολογίας στην ΕΕ για τη μη επιχειρηματική χρήση είναι 1 EUR ανά MWh. 
               
               
                  
                     (5)
                  
                        Πηγή: Στοιχεία της Eurostat όσον αφορά τις τιμές κατά το δεύτερο εξάμηνο του 2016. Τα στοιχεία αφορούν τη μη βιομηχανική χρήση από οικιακούς καταναλωτές με ετήσια κατανάλωση χαμηλότερη από 1 MWh έως οικιακούς καταναλωτές με ετήσια κατανάλωση υψηλότερη από 15 MWh. 
               
               
                  
                     (6)
                  
                        Κανονισμός (ΕΕ) αριθ. 651/2014 της Επιτροπής για την κήρυξη ορισμένων κατηγοριών ενισχύσεων ως συμβατών με την εσωτερική αγορά κατ’ εφαρμογή των άρθρων 107 και 108 της Συνθήκης (ΕΕ L 187 της 26.6.2014, σ. 1–78).
               
               
                  
                     (7)
                  
                        ΕΕ L 283 της 31.10.2003, σ. 51.
               
               
                  
                     (8)
                  
                        ΕΕ L 26 της 28.1.2012, σ. 33.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 1.12.2017
            COM(2017) 724 final
            ΠΑΡΑΡΤΗΜΑ
            της
            πρότασης εκτελεστικής απόφασης του Συμβουλίου
            με την οποία επιτρέπεται στη Σουηδία να εφαρμόσει μειωμένους συντελεστές ειδικού φόρου κατανάλωσης για την ηλεκτρική ενέργεια που καταναλώνεται από νοικοκυριά και επιχειρήσεις του τομέα των υπηρεσιών που βρίσκονται σε ορισμένες περιοχές στη Βόρεια Σουηδία σύμφωνα με το άρθρο 19 της οδηγίας 2003/96/ΕΚ
            
               
         
         
            
               ΠΑΡΑΡΤΗΜΑ
            
            
            
                     
                        Περιοχές
                     
                  
                  
                     
                        Δήμοι
                     
                  
               
                     
                        Norrbottens län 
                     
                  
                  
                     
                        Όλοι οι δήμοι
                     
                  
               
                     
                        Västerbottens län
                     
                  
                  
                     
                        Όλοι οι δήμοι
                     
                  
               
                     
                        Jämtlands län
                     
                  
                  
                     
                        Όλοι οι δήμοι
                     
                  
               
                     
                        Västernorrlands län
                     
                  
                  
                     
                        Sollefteå, Ånge, Örnsköldsvik, 
                     
                  
               
                     
                        Gävleborgs län
                     
                  
                  
                     
                        Ljusdal, 
                     
                  
               
                     
                        Dalarnas län
                     
                  
                  
                     
                        Malung, Mora, Orsa, Älvdalen
                     
                  
               
                     
                        Värmlands län
                     
                  
                  
                     
                        Torsby